SL Uradni list Evropske unije L 342/8

IZVEDBENI SKLEP SVETA (EU) 2017/2408

z dne 18. decembra 2017

o dovoljenju Republiki Latviji, da uporabi posebno odstopanje od člena 287 Direktive Sveta 2006/112/ES o skupnem sistemu davka na dodano vrednost

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) in zlasti člena 395 Direktive,

ob upoštevanju predloga Evropske komisije,

ob upoštevanju naslednjega:

(1) Na podlagi točke 10 člena 287 Direktive 2006/112/ES lahko Latvija oprosti plačila davka na dodano vrednost (DDV) tiste davčne zavezance, katerih letni promet ne presega protivrednosti zneska v nacionalni valuti v vrednosti 17 200 EUR po menjalnem tečaju na dan njenega pristopa.

(2) Na podlagi Izvedbenega sklepa Sveta 2010/584/EU (2) je bilo Latviji dovoljeno, da do 31. decembra 2013 v okviru ukrepa odstopanja oprosti davčne zavezance, katerih letni promet ni presegal 50 000 EUR. Ta ukrep je bil podaljšan z Izvedbenim sklepom Sveta 2014/796/EU (3) in bo prenehal veljati 31. decembra 2017.

(3) Z dopisom, ki ga je Komisija evidentirala 3. julija 2017, je Latvija zaprosila za dovoljenje, da bi lahko še naprej uporabljala posebni ukrep odstopanja od člena 287 Direktive Sveta 2006/112/ES, in znižala prag oprostitve na 40 000 EUR (v nadaljnjem besedilu: posebni ukrep).

(4) V skladu s členom 395(2) Direktive 2006/112/ES je Komisija z dopisom z dne 13. septembra 2017 obvestila druge države članice o prošnji Latvije. Komisija je z dopisom z dne 14. septembra 2017 uradno obvestila Latvijo, da ima vse informacije, potrebne za presojo prošnje.

(5) Ker bo posebni ukrep zmanjšal obveznosti v zvezi z DDV za mala podjetja, bi bilo treba Latviji dovoliti, da ga uporablja za omejeno obdobje in sicer do 31. decembra 2020. Davčni zavezanci bi še vedno morali imeti možnost, da izberejo splošno ureditev DDV.

(6) Na podlagi informacij, ki jih je predložila Latvija, bo imel posebni ukrep zanemarljiv učinek na skupni znesek davčnih prihodkov, zbranih na ravni končne potrošnje.

(7) Ker se členi 281 do 294 Direktive 2006/112/ES, ki določajo posebno ureditev za mala podjetja, pregledujejo, ni mogoče izključiti, da bo direktiva, ki spreminja navedene določbe, začela veljati do 31. decembra 2020.

(8) Posebni ukrep ne vpliva na lastna sredstva Unije iz naslova davka na dodano vrednost, ker bo Latvija izračunala nadomestilo v skladu s členom 6 Uredbe Sveta (EGS, Euratom) št. 1553/89 (4) –

SPREJEL NASLEDNJI SKLEP:

Člen 1

Z odstopanjem od točke 10 člena 287 Direktive 2006/112/ES se Republiki Latviji dovoli oprostitev DDV za davčne zavezance, katerih letni promet ne presega 40 000 EUR.

Člen 2

Ta sklep začne učinkovati z dnem uradne obvestitve.

Ta sklep se uporablja od 1. januarja 2018 do 31. decembra 2020 ali do začetka veljavnosti direktive o spremembi členov 281 do 294 Direktive 2006/112/ES, kar koli nastopi prej.

Člen 3

Ta sklep je naslovljen na Republiko Latvijo.

V Bruslju, 18. decembra 2017 Za Svet Predsednica K. SIMSON

(1) UL L 347, 11.12.2006, str. 1.

(2) Izvedbeni sklep Sveta 2010/584/EU z dne 27. septembra 2010 o dovolitvi Republiki Latviji, da uporabi ukrep izjeme od člena 287 Direktive 2006/112/ES o skupnem sistemu davka na dodano vrednost (UL L 256, 30.9.2010, str. 29).

(3) Izvedbeni sklep Sveta 2014/796/EU z dne 7. novembra 2014 o dovoljenju Republiki Latviji za uporabo ukrepa, ki odstopa od člena 287 Direktive 2006/112/ES o skupnem sistemu davka na dodano vrednost (UL L 330, 15.11.2014, str. 46).

(4) Uredba Sveta (EGS, Euratom) št. 1553/89 z dne 29. maja 1989 o dokončni enotni ureditvi zbiranja lastnih sredstev, pridobljenih iz davka na dodano vrednost (UL L 155, 7.6.1989, str. 9).